দাদাকে দেখতে আক্রা সন্তোষপুর থেকে এসএসকেএম আসার পথে ব্রিজ ভাঙার কবলে পড়েছিলেন ৬৬'র নজরুল মোল্লা। ব্রিজের ফাটলে আটকে গিয়েছিলেন ষাটোর্ধ্ব বৃদ্ধ। জামাই হাসিবুর রহমান, যাঁর স্কুটারে বসেছিলেন নজরুল, তাঁর শিরদাঁড়ার হাড় ভেঙেছে। আঘাত গুরুতর হওয়ায় নজরুলকে মঙ্গলবার রাতেই স্থানান্তর করা হয় আইটিইউতে। হাসিবুরের চিকিৎসা চলছে হাসপাতালের ইমার্জেন্সি অবজারভেশন ওয়ার্ডে। মঙ্গলবার রাত থেকে হাসিবুর আর নজরুলের পরিবার এসেছেন এসএসকেএম হাসপাতালে। নজরুলের মেয়ে এবং হাসিবুরের স্ত্রী নার্গিস বেগম বলেন, 'বাবার অবস্থা খারাপ, স্বামী শয্যাশায়ী। কী ভাবে যে প্রত্যেকটা প্রহর কাটছে, আমিই জানি। বাড়িতে দুই ছেলেমেয়েকে রেখে এসেছি। উপরওয়ালার অনেক আশির্বাদ যে, ওঁরা বেঁচে আছেন।'